Kalbos kalnagūbris
Kalbos kalnagūbris (kaz. Қалба жотасы, rus. Калбинский хребет) – kalnagūbris Kazachstano rytuose, Rytų Kazachstano srityje, Rūdiniame Altajuje (masyvo pietuose), kairiajame Irtyšiaus krante. Ilgis ~400 km, aukštis iki 1606 m. Sudarytas iš skalūnų, smiltainio, intruzinių uolienų. Slūgso aukso, polimetalų rūdų telkiniai. Būdingi žemi, smarkiai sudūlėję kalnai, vakaruose pereinantys į kalvynus. Šlaituose veši stepės, virš 1200 m ribos – pušynų ir beržynų–drebulynų retmiškiai; aukščiau – subalpinės pievos. Pavadinimas mongoliškos kilmės (iš žodžio mong. холбоо 'grandinė, saitas, raištis; sąjunga').